• JGĦIDU LI D-DIRETTURI GĦANDHOM IWIEĠBU Fond li tiegħu l-Eks Ministru Nazzjonalista Tonio Fenech huwa direttur spiċċa investigat kriminalment fl-Iżvezja. L-Aġenzija Żvediża għall-Pensjonijiet iddeċidiet li titlob passi kriminali fil-konfront tal-Falcon Funds. Fond li tul ix-xhur li għaddew kien investigat mill-Aġenzija Żvediża għall-Pensjonijiet dwar il-mod suspettuż li bih għaddew il-flus ta' pensjonanti Żvediżi minn fond privat għall-Falcon funds; każ meqjus bħala wieħed skandaluż. Il-fond, li tiegħu l-Eks Ministru Nazzjonalista Tonio Fenech hu direttur, għandu jrodd lura maż-żewġ biljuni u erba' miljun kronas, flus Żvediżi. Sa issa tħallsu biss seba' mija u tletin miljun flus Żvediżi li jfisser li tal-Falcon Funds għad iridu jħallsu mal-biljun u sitt miljun kronas. B'hekk, l-ammont totali jiswa mitejn u erbgħin miljun ewro. Flus ta' tfaddil minn pensjonanti Żvediżi li setgħu għaddew b'mod frodulenti għal fond ieħor. Is-suspetti tqajmu fuq kif f'Konsumentkraft, ċentru f'Alicante saru telefonati biex iħeġġu klijenti Żvediżi jgħaddu l-flus tagħhom minn fond privat għall-Falcon Funds. Dan il-każ ġab insigurtà fost il-pensjonanti Żvediżi u l-awtoritajiet Żvediżi ħaduh tant b'serjetà li l-pulizija Żvediża għamlet rejd fl-uffiċini minn fejn saru t-telefonati. Mhux biss, l-investigazzjoni li saret kienet ixxandret fi programmi investigattivi fl-Iżvezja tant li ġurnalista li segwiet il-każ mill-qrib ġiet f'pajjiżna issaqsi direttament lil Tonio Fenech dwar il-każ. Informazzjoni esklussiva li tinsab għand il-gazzetta Kullħadd turi li nhar il-Ħamis f'konferenza tal-aħbarijiet, l-Aġenzija Żvediża għall-Pensjonijiet ħabbret id-deċiżjoni tagħha, dik li rrappurtat kollox lill-pulizija. Deċiżjoni li ttieħdet wara li d-diretturi tal-Falcon Funds irrifjutaw li jkunu konformi ma' dak li qed titlob l-aġenzija Żvediża, jiġifieri li jintraddu lura l-biljuni ta' ewro. Jirriżulta li wara xhur ta' silenzju, l-Awtorità Maltija għas-Servizzi Finanzjarji wkoll ħarġet direttiva li tordna lil tal-Falcon Funds biex jimxu skont il-qafas regolatorju kif stabbilit mill-Unjoni Ewropea u jħallsu l-flus li qed titlob l-Aġenzija Żvediża. Iżda, minkejja t-twissija min-naħa tal-Awtorità Maltija għas-Servizzi Finanzjarji, skont stqarrija mill-Aġenzija Żvediza għall-Pensjonijiet, id-diretturi tal-Falcon Funds ma mxewx mad-direttiva u sa issa jidher li tħallas porzjon żgħir mill-biljuni li l-istess Aġenzija Żvediża qed tistenna. L-MFSA trid li l-flus jitħallsu "Kuntenti li fl-aħħar l-MFSA qed tieħu azzjoni fil-konfront tal-Falcon Funds. Anke jekk għadna ma rċivejniex il-flus kollha, huwa pass 'il quddiem li tal-anqas irċivejna xi ħaġa". Din kienet ir-reazzjoni tad-Direttur tad-Dipartiment Legali fi ħdan l-Awtorità Żvediża għall-Pensjonijiet Michael Westberg. Fl-istess waqt iddeskriva bħala assurda l-fatt li l-MFSA damet biex għamlet xi ħaġa dwar il-każ. Westberg innota kif kien proprju issa li l-MFSA ħadet azzjoni biex tal-Falcon Funds iħallsu s-somma dovuta. Jirrifjutaw l-ordni ta' ħlas Fi stqarrija tal-Aġenzija għall-Pensjonijiet kien spjegat kif tal-Falcon Funds ikkonfermaw l-ordni li rċevew, dik li għandhom jitħallsu l-flus. Kien riċentament li l-Falcon Funds irrifjuta li jroddhom. Azzjoni li tmur kontra d-direttiva Ewropea dwar fondi t'investiment li hija wkoll adottata f'pajjiżna. Liġi li tgħid li taħt kwalunkwe ċirkostanzi meniġers ta' fond għandhom jirrispettaw l-ordni msejħa ta' fidwa. Il-Falcon Funds appella għal darba tnejn l-ordni tal-Awtorità Żvediża. Minkejja dan, l-appelli ntilfu quddiem il-qrati. "Il-ballun issa jinsab f'saqajn il-Bord tad-Diretturi tal-Falcon Funds u dan wara li ppersistew li jkomplu jiksru r-regoli minkejja li għamlu ħsara fuq it-tfaddil tal-pensjonanti. Nistennew li jimxu ma' dak li qed nitolbu u b'mod responsabbli jimxu mal-ordni sabiex jirritornaw sal-inqas ċenteżmu," sostna d-Direttur Michael Westberg fl-istqarrija. Iqajmu l-każ kriminali Fl-istqarrija kien spjegat li "l-Falcon Funds innotifika lill-Aġenzija Żvediża għall-Pensjonijiet li se jirritorna l-flus skont id-direttiva tal-MFSA. Dan il-proċess twaqqaf temporanjament mill-Bank of Valletta. Filwaqt li xi flus ġew irritornati għad fadal il-biljuni. Dan qajjem suspetti kbar ta' frodi. Suspetti li żdiedu quddiem dokumenti anonimi li waslu għand l-Awtorità fl-aħħar ġimgħat. Kien għalhekk li l-Awtorità Żvediża għall-Pensjonijiet ressqet il-każ quddiem l-Awtorità Żvediża għall-kriminalità ekonomika għal iżjed investigazzjoni.' "L-Awtorità Żvediża għal pensjonijiet se tagħmel minn kollox biex takkwista lura flus il-pensjonanti. Issa huwa f'idejn l-awtoritajiet ġudizzjarji kemm fl-Iżvezja u dawk internazzjonali li jinvestigaw, biex jindagaw aħjar fil-każ u jiskopru min hemm involut. Għaldaqstant, huwa importanti li d-diretturi tal-Falcon Funds ikunu investigati kif ukoll nies oħra li setgħu kienu involuti," sostna Michael Westberg. Il-Gvern Żvediż bi pjan għal dawn il-pensjonanti L-Awtorità Żvediża għall-Pensjonijiet qed tittama li sa Novembru ta' din is-sena tkun inħallet kompletament mill-fond li tiegħu Tonio Fenech hu direttur. Il-flus li fadlilhom il-pensjonanti affetwati se jkunu trasferiti f'fond immexxi mill-Gvern Żvediż. Dawk li talbu li l-flus imorru f'fond ieħor ukoll se jsibu ruħhom f'dan il-fond. Minkejja dan, se jkollhom rata ta' tfaddil ferm inqas. "Falcon Funds għamel ħsara enormi lill-investiment tant li esaġera l-valur tal-fond. Aħna diġà ħadna l-azzjonijiet neċessarji f'isem il-pensjonanti kollha u, f'każ ta' danni mill-kawża, il-pensjonanti se jingħataw kumpens," qal Michael Westberg. Kien fil-ħmistax ta' Ġunju ta' din is-sena li l-Awtorità Żvediża għall-pensjonijiet neħħiet mill-pjattaforma tagħha l-fond ta' Tonio Fenech. Ir-raġuni għal dan kienu bosta fosthom, li l-Falcon Funds ma kienx qed jimxi skont il-kriterji stabbiliti, ħoloq insigurtà għall-klijenti li xtaqu jinvestu u dan sar b'mod li fi kliem l-Aġenzija Żvediża għall-Pensjonijiet tappan it-trasparenza li l-aġenzija tara li timxi biha. IR-REAZZJONI TA' TONIO FENECH S'ISSA Meta kien żvelat il-każ għall-ewwel darba, Tonio Fenech kien qal li l-Iżvediżi għandhom aġenda quddiemhom li jħammġu ir-reputazzjoni ta' pajjiżna fil-qasam finanzjarju. Il-każ kompla jiżviluppa sakemm l-aġenzija Żvediża ddeċidiet li ma jkollha x'taqsam xejn mal-fond ta' Tonio Fenech. Tonio Fenech baqa' jinsisti li hu u d-diretturi tal-Falcon Funds imxew tajjeb mal-klijenti tagħhom. "Iva għamilna kollox kif suppost," kien wieġeb Tonio Fenech, anke jekk Falcon Funds tilfu kawża wara oħra.